Skoonsus ken man uit wat op wildsplaas verskeur is | Maroela Media
Die man wie se verskeurde liggaam Vrydagaand op 'n wildsplaas in die Hoedspruit-omgewing in Limpopo gevind is, is uitgeken.
Die polisie het aanvanklik vermoed die oorledene was 'n werker op die plaas wat met 'n trekker na sy blyplek gery het toe die trekker 'n paar meter voor sy eindbestemming vasgeval het. Daar is vermoed hy het te voet verder geloop, waarna 'n trop leeus hom oorval en verskeur het. Net die helfte van 'n liggaam is opgespoor.
Lt.kol. Moatshé Ngoepe, provinsiale polisiewoordvoerder, het later gesê verdere ondersoek het aan die lig gebring dit was nie die trekkerbestuurder wat verskeur is nie.
"Die plaaswerker is ongedeerd gevind. Die polisie het toe die moontlikheid ondersoek dat die man dalk 'n stroper was, aangesien 'n jaggeweer in die omgewing van die toneel gevind is," het Ngoepe gesê.
Ngoepe het Woensdag gesê daar is intussen vasgestel dat die oorledene glo een van drie vermeende stropers was. "Sy twee medepligtiges kon daarin slaag om van die leeus af weg te hardloop en het terug na hul tuisland, Mosambiek, gevlug. Hulle het die voorval daar by familie aangemeld."
Volgens Ngoepe is die oorledene Dinsdag deur sy skoonsuster, 'n Suid-Afrikaner, in die lykshuis van die Maphutha Malatji-hospitaal in Namakgale uitgeken. Die man se kop was deel van die verskeurde oorskot wat gevind is.
"Die suster beweer sy het 'n oproep van haar familielede uit Mosambiek ontvang wat haar vertel het dat die man deur leeus aangeval is en dat sy dit met die polisie moet opvolg," het Ngoepe gesê.
"Sy het aan haar familie gesê sy het oor die radio gehoor dat 'n onbekende man deur leeus verskeur is en dat die polisie hulp van die gemeenskap benodig om hom uit te ken. Sy is daarna na die polisiestasie toe."
Die oorledene is as David Baloyi (50) uitgeken. Hy was 'n inwoner van die Masingiri-omgewing in Mosambiek.
Die polisie is steeds besig met hul ondersoek om te bevestig of die oorledene en sy medepligtiges wel met stropery verbind kan word.
Waar politieke wil ontbreek, sal die natuur ingryp.
Fout getik…met verskeer dit moet lees verskeur
Net klein tikfoutjie ,verskeur, nie verskeer nie. DIt is grusaam om te dink tot watter uiterstes mense moet gaan. Oorbevolking is die Afrika probleem wat alle ander gaan oorskadu. Inderdaad hartseer.